C 426/2
RO
Jurnalul Oficial al Uniunii Europene
9.11.2022
(4)
Criza geopolitică provocată de agresiunea Rusiei împotriva Ucrainei are, de asemenea, un impact deosebit de grav asupra sectoarelor agriculturii, prelucrării alimentelor, pescuitului și acvaculturii.
Prețurile ridicate ale energiei contribuie la creșterea prețurilor la îngrășăminte.
Aprovizionarea cu îngrășăminte este, de asemenea, afectată de aceste restricții asupra importurilor de îngrășăminte din Rusia și Belarus.
Criza va avea probabil consecințe grave asupra aprovizionării cu cereale (îndeosebi cu porumb și grâu) și cu semințe oleaginoase (floarea-soarelui, rapiță) sau cu derivate de amidon din Ucraina și Rusia către UE, antrenând o creștere puternică a prețurilor la furaje.
Impactul combinat al acestor creșteri ale costurilor la energie, îngrășăminte, cereale și uleiuri este resimțit cel mai puternic de către sectorul creșterii animalelor (2).
Ucraina este, de asemenea, un producător și exportator important de uleiuri vegetale (în special de floarea-soarelui) și, prin urmare, creșterile de prețuri la aceste produse îi afectează pe operatorii din sectorul de prelucrare a alimentelor, impunându-le să caute soluții alternative.
(5)
O a doua preocupare este imposibilitatea circulației în continuare a produselor UE către Ucraina și, eventual, către Rusia și Belarus din cauza războiului sau a sancțiunilor.
Acest lucru ar afecta în principal sectorul vinurilor și băuturilor spirtoase, al alimentelor prelucrate (inclusiv fructele și legumele prelucrate), al ciocolatei, al produselor de cofetărie, al preparatelor pentru sugari și al hranei pentru animale de companie în cazul Rusiei, precum și sectorul fructelor și legumelor în cazul Belarusului și al majorității produselor agricole în cazul Ucrainei.
(6)
Situația este agravată de creșterea bruscă a costurilor de producție, în parte prin creșterea costurilor îngrășămintelor cu azot ca urmare a creșterii extreme a prețurilor la gaze naturale, dar și de utilizarea directă a energiei în procesele de producție agricolă.
Întrucât Rusia și Belarus sunt producători și exportatori importanți de toate cele trei îngrășăminte esențiale (cu azot, fosfor, potasiu), sancțiunile vor antrena o creștere și mai mare a prețurilor îngrășămintelor.
(7)
Având în vedere aspectele menționate anterior, Comisia a decis să adopte prezenta comunicare pentru a preciza criteriile de evaluare a compatibilității cu piața internă a măsurilor de ajutor de stat pe care statele membre le pot lua pentru a remedia efectele economice apărute ca urmare a agresiunii Rusiei împotriva Ucrainei și a sancțiunilor ulterioare impuse de UE și de partenerii internaționali, precum și a contramăsurilor adoptate, de exemplu, de către Rusia (3).
Un răspuns economic coordonat din partea statelor membre și a instituțiilor UE este esențial pentru atenuarea repercusiunilor negative imediate de natură socială și economică în UE, pentru menținerea activităților economice și a locurilor de muncă și pentru facilitarea ajustărilor structurale necesare ca răspuns la noua situație economică creată de agresiunea armată rusă împotriva Ucrainei.
1.1.
Sancțiuni impuse de Uniunea Europeană și de partenerii internaționali
(8)
În urma agresiunii neprovocate și nejustificate a Rusiei împotriva Ucrainei, Consiliul Uniunii Europene a convenit asupra mai multor pachete de măsuri restrictive.
(2) Ucraina este al patrulea furnizor extern de alimente al UE și un furnizor important de cereale (52 % din importurile de porumb ale UE, 19 % de grâu comun), de uleiuri vegetale (23 %) și de semințe oleaginoase (22 %, în special rapiță: 72 %).
Prețurile alimentelor la nivel mondial sunt deja ridicate și ar putea crește în continuare, având în vedere situația actuală.
(3) De exemplu, conform bazei de date mondiale privind mărcile a OMPI, bazei de date mondiale privind desenele și modelele industriale a OMPI și, respectiv, bazei de date PatentSight, în martie 2022 în Rusia erau în vigoare aproximativ 150 000 de mărci comerciale, 2 000 de desene industriale și 44 000 de brevete deținute de întreprinderile din UE.
Mărcile comerciale ale întreprinderilor din UE care sunt protejate în Rusia vizează în principal următoarele sectoare: farmaceutic, al produselor cosmetice, al industriei autovehiculelor, al produselor chimice și de consum, al modei și al produselor de lux.
Având în vedere terminologia vagă a modificării metodologiei de calcul al compensației care trebuie plătită titularului de brevet prin Decretul nr.
299 din 6 martie 2022 (a se vedea nota de subsol 1) adoptată de guvernul rus și expunerea economică a întreprinderilor din UE și a imobilizărilor necorporale ale acestora din Rusia, o astfel de contramăsură poate avea un impact potențial amplu și dăunător asupra întreprinderilor din UE.